Det var et skræmmende syn, der mødte en kvinde i Nibe torsdag morgen. Da hun skulle ud og se til sin hest, opdagede hun, at flammer havde fået fat i hendes gård på Hovholmvej. Klokken 9.50 ringede hun efter Nordjyllands Beredskab. Da Nordjyllands Beredskab kom ud til branden, så de, at det var gårdens lade, der var brudt i flammer. Branden nåede heldigvis ikke at sprede sig yderligere, før beredskabet fik slukket branden, siger indsatsleder hos Nordjyllands Beredskab Nils Eltzholtz. Hos Nordjyllands Politi mistænker man, at branden var påsat. - Det virker mistænkeligt, så vi kan ikke udelukke, at den var påsat. Der var en knust rude, da vi kom ud til stedet, der tyder på et indbrud. Så nu skal vi have teknikere ud for at undersøge det, siger vagtchef hos Nordjyllands Politi Poul Badsberg.
En kvinde opdagede torsdag formiddag en brand i en lade på hendes gård i Nibe. Nordjyllands Politi mistænker, at branden kan være påsat.